KIRJALLINEN KYSYMYS E-2063/97 esittäjä(t): Mark Watts (PSE) - komissiolle (16. kesäkuuta 1997)

Aihe: Ajoneuvojen kokoa ja painoa koskevat rajoitukset

Kuten monet muut kaupungit ja kylät Kentin Sandwichin ¨Medieval Town¨ ja ¨Cinque Port¨ kärsivät suurten ja raskaiden kuorma-autojen määrän lisääntymisestä, mikä aiheuttaa suunnattomia fyysisiä ja ympäristövahinkoja sekä kaupungin rakenteille sekä asukkaiden elämän laadulle.

Kaupunginhallitus puhuu ajoneuvojen koon ja painon vähentämisen puolesta samanaikaisesti kun se tunnustaa tarpeen säilyttää kaupunkien elinvoimaisuus ja -kykyisyys.

Tämän vuoksi se ehdottaa, että pitäisi antaa tukea jakelukeskusten perustamiselle strategisiin pisteisiin tavaroille, jotka siirrettäisiin pienempiin ajoneuvoihin jakelua ja keräämistä varten kaupungeissa ja kylissä.

Voisiko komissio kommentoida tätä ehdotusta, antaa yhteenvedon kokemuksista muualla ja esittää ne toimenpiteet, joihin on ryhdytty raskaiden tavarankuljetusajoneuvojen ympäristövaikutusten lieventämiseksi samanaikaisesti, kun säilytetään kaupan elinkykyisyys?

Komission jäsenen Ritt Bjerregaadin komission puolesta antama vastaus (29. heinäkuuta 1997)

Neuvoston direktiivissä 96/53/ETY vahvistetaan maantieajoneuvojen enimmäispainoja koskevat yleiset säännöt, jotka takaavat vapaan liikkuvuuden kansainvälisessä liikenteessä koko yhteisön alueella. Direktiivissä säädetään myös kaikkien ajoneuvojen enimmäismitat yhteisön alueella ((EYVL L 235, 17.9.1996. )). Ajoneuvojen enimmäispainoille tai -mitoille liikenneturvallisuuteen tai ympäristönsuojeluun liittyvistä syistä asetettavat paikalliset rajoitukset ovat kuitenkin asia, joka kuuluu kansallisen tai paikallisen toimivallan piiriin sillä edellytyksellä, että noudatetaan periaatetta, jonka mukaan ajoneuvoja ei syrjitä niiden alkuperämaan mukaan.

Komissio on tietoinen siitä, että suurten ja raskaiden kuorma-autojen liikenne aiheuttaa erityisiä ongelmia kaupunkialueilla varsinkin kaupunkien historiallisissa keskustoissa. Komissio kannattaa kuorma-autojen kaupunkiympäristöön ja elämän laatuun kohdistuvien vaikutusten vähentämistä. Tästä syystä komissio on esittänyt ehdotuksen tasapuolisesta ja tehokkaasta tiemaksusta, joka perustuu saastuttaja maksaa -periaatteelle. Lisäksi komissio tukee yhdistettyjä rautatiekuljetuksia edistääkseen tavaraliikenteen liikennemuotosiirtymää pois maanteiltä sekä kaupunkialueiden logistiikkaa koskevia innovatiivisia kokeiluja (esim. tavaroiden jakelukeskukset), joilla vähennetään kuorma-autojen liikkumistarvetta kaupungeissa. Komissio on tässä yhteydessä edistänyt tieteellisen ja teknisen tutkimuksen eurooppalaisessa yhteistyöohjelmassaan (COST 321) kaupunkien tavaraliikennettä koskevaa tutkimusta, jonka tuloksia esiteltiin kestävän kehityksen kaupunkien tavaraliikennettä käsitelleessä seminaarissa (Vitoria, 6. - 7. huhtikuuta 1995). Komissio tukee myös 60 eurooppalaisen kaupungin muodostaman verkon (autottomien kaupunkien verkko) toimintaa, jossa kaupunkialueiden kaupalliseen liikenteeseen liittyviä ongelmia on lähestytty sellaisten yhdistettyjen rahdinhallintastrategioiden kehittämisen kautta, joiden tavoitteena on järjestää kaupallinen liikenne entistä tehokkaammin, rajoittaa pääsyä kaupunkien reunustoille intermodaalisten kuljetusten avulla sekä vähentää saastuttavien polttoaineiden käyttöä ja pienentää ajoneuvojen kokoa ja ajomatkoja kaupungeissa.

Tämän lisäksi voidaan viitata nykyiseen yhteisön lainsäädäntöön, jota on annettu raskaissa ajoneuvoissa käytettävien dieselmoottoreiden häkä-, hiilivety-, typpioksidi- ja hiukkaspäästöistä (direktiivi 88/77ETY, sellaisena kuin se on viimeksi muutettuna direktiivillä 96/1/EY) ((EYVL L 40, 17.2.1996. )) ja moottoriajoneuvojen melupäästöistä (direktiivi 70/157ETY, sellaisena kuin se on viimeksi muutettuna direktiivillä 96/20/EY) ((EYVL L 92, 13.4.1996. )). Komissio sitoutui Auto-oil -ohjelmaa koskevassa tiedonannossaan ((KOM(96)248 )) esittämään ehdotuksia raskaiden ajoneuvojen päästönormien kiristämiseksi edelleen. Komissio painotti yhteisön sekä paikallisten, alueellisten ja kansallisten viranomaisten yhteistä vastuuta kustannustehokkaiden ratkaisujen löytämiseksi paikallisiin ympäristöongelmiin. Komissio on juuri julkaissut vihreän kirjan tulevaisuudeen melupolitiikasta ((KOM(96)540 lopullinen )). Siinä hahmotellaan eri vaihtoehtoja renkaiden aiheuttamaa melua koskeviksi tuleviksi toimiksi, joita ovat melun aiheuttamien kustannusten sisällyttäminen verotusvälineisiin, katsastuksia koskevan yhteisön lainsäädännön muuttaminen lisäämällä katsastuksiin melun mittaaminen sekä vähämeluisten tienpintojen edistäminen yhteisön rahoituksen avulla.